ผู้ชำระบัญชีจ่อยื่นฟ้อง‘ลิเบอร์ตี้-วิคเตอรี’
ผู้ชำระบัญชีบริษัท ลิเบอร์ตี้ประกันภัย บริษัท วิคเตอรี ประกันภัย เผย 1 เดือนได้ข้อมูลเด็ดเตรียมยื่นฟ้องผู้บริหารเร็วๆ นี้
18 ส.ค. 2554

ผู้ชำระบัญชีบริษัท ลิเบอร์ตี้ประกันภัย บริษัท วิคเตอรี ประกันภัย เผย 1 เดือนได้ข้อมูลเด็ดเตรียมยื่นฟ้องผู้บริหารเร็วๆ นี้ 
นายสมนึก พุ่มไฉยา ผู้ชำระบัญชีบริษัท ลิเบอร์ตี้ประกันภัย และที่ปรึกษาผู้ชำระบัญชีบริษัท วิคเตอรี ประกันภัย (ประเทศไทย) เปิดเผยว่า จากการเข้าควบคุมทั้งสองบริษัทและทำการตรวจสอบทรัพย์สิน หนี้สิน รวมทั้งข้อมูลอื่นๆ 1 เดือนที่ผ่านมา ได้ข้อมูลที่เพียงพอแล้วว่ามีผู้บริหารบริษัทประกันภัยหนึ่งแห่งทำความผิด โดยจะมีการยื่นฟ้องต่อศาลในเร็วๆ นี้ แต่ขณะนี้ยังไม่สามารถเปิดเผยได้ว่าบริษัทใด 
อย่างไรก็ตาม ไม่สามารถสรุปได้ว่าแต่ละบริษัทมีทรัพย์สินและหนี้สินเท่าไหร่ เพราะอยู่ระหว่างการรวบรวมและเจรจาให้ผู้บริหารชุดเดิมส่งมอบทรัพย์สินให้กับผู้ชำระบัญชี
นายสมนึก กล่าวว่า มีแนวโน้มว่าบริษัท ลิเบอร์ตี้ประกันภัย จะมีทรัพย์สินมากกว่าหนี้สิน เมื่อชำระหนี้เจ้าหนี้หมดแล้ว ผู้บริหารจะไม่ถึงขั้นล้มละลาย แต่ทางบริษัท วิคเตอรี ประกันภัย สถานะล้มละลายกับ ไม่ล้มละลายใกล้เคียงกันมาก 
สำหรับกรณีพนักงานของบริษัท ลิเบอร์ตี้ประกันภัย มีประมาณ 50 คน ที่ถูกเลิกจ้าง พนักงานของบริษัท วิคเตอรี ประกันภัย มีพนักงานถูกเลิกจ้างประมาณ 59 คน จะได้รับเงินเดือน 1 เดือน และค่าบอกกล่าวเลิกอีก 1 เดือน รวม 2 เดือน และจะได้ค่าชดเชยตามกฎหมายแรงงานซึ่งจะขึ้นอยู่กับอายุการทำงาน ซึ่งขณะนี้ได้เริ่มจ่ายเงินเดือนพนักงานที่ถูกเลิกจ้างแล้ว
“เมื่อวันที่ 6 ก.ค. เราจ่ายเงินเดือนพนักงานของบริษัท วิคเตอรีแล้ว 1 เดือน และเดือนที่ 2 จะจ่ายตามมาเร็วๆ นี้ ส่วนบริษัท ลิเบอร์ตี้ อยู่ระหว่างเจรจากับผู้บริหารเก่าให้มอบทรัพย์สินแก่ผู้ชำระบัญชีเพื่อนำมาขายจ่ายเงินเดือนให้พนักงาน” นายสมนึก กล่าว